CELEX: E2016P0006
Language: et
Date: 2016-05-12 00:00:00
Title: Héraðsdómur Reykjavíkuri 12. mai 2016. aasta taotlus EFTA kohtule nõuandva arvamuse saamiseks kohtuasjas Fjarskipti hf. vs. Póst- og fjarskiptastofnun (kohtuasi E-6/16)

2.3.2017   
            
            
               ET
            
            
               Euroopa Liidu Teataja
            
            
               C 66/32
            
         Héraðsdómur Reykjavíkuri 12. mai 2016. aasta taotlus EFTA kohtule nõuandva arvamuse saamiseks kohtuasjas Fjarskipti hf. vs. Póst- og fjarskiptastofnun
   (kohtuasi E-6/16)
   (2017/C 66/12)
   Héraðsdómur Reykjavíkur (Reykjavíki ringkonnakohus) esitas EFTA kohtule 12. mai 2016. aasta kirjas taotluse nõuandva arvamuse saamiseks kohtuasjas Fjarskipti hf. vs. Póst- og fjarskiptastofnun, mille kohturegister sai kätte 18. mail 2016 ja mis käsitles järgnevaid küsimusi:
   
               1.
            
            
               Kas Euroopa Parlamendi ja nõukogu 7. märtsi 2002. aasta direktiivi 2002/21/EÜ (elektrooniliste sidevõrkude ja -teenuste ühise reguleeriva raamistiku kohta (raamdirektiiv)) artikli 2 punkti a on võimalik tõlgendada selliselt, et termin „elektrooniline sidevõrk“ hõlmaks selliste signaalide edastamist, mis on kirjutatud SMS-sõnumina kasutaja lõppseadmel, mis on ühendatud avalikus internetis oleva veebibrauseri kaudu telekommunikatsiooniettevõtja veebidomeenis asuva „My pages`i“ veebiserveriga ning sama telekommunikatsiooniettevõtja veebidomeenis oleva PHP-skriptitarkvaraga, mis võtab signaale vastu, töötleb neid ning edastab neid telekommunikatsiooniettevõtja veebidomeenist selle sidevõrgus olevasse SMS-serverisse (SMSC), kust see saadetakse telefonivõrgu kaudu vastuvõtja telefoninumbrile?
            
         
               2.
            
            
               Kui vastus küsimusele nr 1 on jaatav, siis kas direktiivi 2002/21/EÜ artikli 2 punkti c tuleks tõlgendada selliselt, et termin „elektrooniline sideteenus“ hõlmab teenust, mis vastavalt küsimuses nr 1 kirjeldatule koosneb signaalide edastamisest elektrooniliste sidevõrkude kaudu, kui i) sellise teenuse eest võetakse tasu, ja ii) kui sellise teenuse eest tasu ei võeta?
            
         
               3.
            
            
               Kui vastus küsimusele nr 2 on jaatav, siis kas direktiivi 2002/21/EÜ artikli 2 punkti d tuleks tõlgendada selliselt, et termin „üldkasutatav sidevõrk“ hõlmab küsimuses nr 2 kirjeldatud elektroonilist sideteenust, mida osutatakse küsimuses nr 1 kirjeldatud elektroonilises sidevõrgus, olenemata sellest, kas kõnealune teenus i) on avalikkusele kättesaadav, või ii) on kättesaadav ainult telekommunikatsiooniettevõtja kõigile abonentidele.